Kibar 91: A Zezi zãmsda nebã
A ZEZI zĩi Galile tãng a ye zug n zãmsd nebã. Neb nins sẽn zĩ a sɛɛgẽ wã yaa a karen-biisi. A yãka bãmb 12 b sʋk n boond t’a tʋm-tʋmdba. Yãmb mii a tʋm-tʋmdbã yʋy bɩ?
Yaa a Sɩmo Pɩɛɛr ne a ma-biig a Ãndere, a Zak ne a ma-biig a Zã. Tʋm-tʋmd a to me n be t’a yʋʋr yaa a Zake, t’a to me yʋʋr yaa a Sɩmo. Zida rãmbã me ra yaa b yiibu. A ye wã yaa a Zida Iskariote, la b boonda Zida a to wã t’a Taade. Sẽn kell-bã yaa a Filipi, a Natanayɛlle, a Matɩe, la a Toma. A Natanayɛll yʋʋr a to me la a Bartelemi.
A Zezi sẽn yi Samari n ta Galile wã, a sɩngame n moondẽ n yetẽ tɩ saasẽ rĩungã kolgame. Yãmb mii saasẽ rĩungã sẽn yaa bũmb ning bɩ? Yaa Wẽnnaam goosneema. Wẽnnaam yãka a Zezi t’a yaa a goosneema wã naaba. A na n zĩnda saasẽ n dɩ naam tẽngã zugu, n kɩt tɩ laafɩ zĩndi. Wẽnnaam rĩungã na n kɩtame tɩ tẽngã fãa lebg arzãna.
A Zezi zĩ n gomda Wẽnnaam rĩungã yell ne nebã. A yeela nebã tɩ b pʋʋs woto: ‘Tõnd Ba sẽn be saasẽ, bɩ f yʋʋrã yɩ ne waoogre. Bɩ f soolem wa, tɩ f raabã maan dũniyã zug wa sẽn maand saasẽ wã.’ Neb wʋsg boonda pʋʋs-kãngã tɩ ‘Tõnd Ba sẽn be saasẽ wã’ pʋʋsgo. Yãmb mii pʋʋsgã ne zug bɩ?
A Zezi leb n wilga ned kam fãa sẽn segd n maan bũmb ninga. A yeelame yaa: ‘Yãmb sẽn dat tɩ nebã maan yãmb bũmb ningã, bɩ yãmb me maan bãmb woto.’ Neb a taabã sã n maand yãmb neere, pa noom yãmb sɩda? Dẽnd a Zezi rat n wilgame tɩ d segd n maana neb a taabã me neere. Nebã fãa sẽn na n wa maand woto arzãnã pʋgẽ wã na n kɩtame tɩ vɩɩmã yɩ noogo. Ka sɩda?
Matɩe sak a 5 n tɩ tãag a 7; 10:1-4.
Sogsgo
- Yɛ la a Zezi sẽn be n zãmsd nebã, la ãnd dãmb la sẽn zĩ a sɛɛgẽ wã?
- Togs-y tʋm-tʋmdb 12 wã yʋya?
- Rĩung bʋg yell la a Zezi sẽn da gomdã?
- A Zezi zãmsa nebã tɩ b pʋʋs n kos bõe?
- A Zezi yeelame tɩ nebã segd n talla manesem bʋg ne taaba?
Sogsg a taaba
- Karm-y Matɩe 5:1-12.
Bõe la d tõe n maan n wilg tɩ d rat n maana Wẽnnaam daabã? (Mat. 5:3; Rom 10:13-15; 1 Tɩm. 4:13, 15, 16)
- Karm-y Matɩe 5:21-26.
Wãn to la Matɩe 5:23, 24 wilgd tɩ tõnd sã n tar zems-n-taar ne d saam-biisã, d na n paama zems-n-taar ne a Zeova me? (Mat. 6:14, 15; Yɩɩl 133:1; 1 Zã 4:20)
- Karm-y Matɩe 6:1-8.
Sõdg-y yɛl kẽer kiris-ned sẽn pa segd n maane? (Luk 18:11, 12; 1 Kor. 4:6, 7; 2 Kor. 9:7)
- Karm-y Matɩe 6:25-34.
Bõe la a Zezi yeel tɩ wilgdẽ tɩ d segd n teega a Zeova zãng-zãnga? (Yik. 16:4; Yɩɩl 37:25; Fil. 4:6)
- Karm-y Matɩe 7:1-11.
Bilgr ning sẽn be Matɩe 7:5 wã zãmsda tõnd bõe? (Yel. 26:12; Rom 2:1; 14:10; Zak 4:11, 12)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn